སྙན་ངག་གི་སྡོང་པོ་ཇི་ལྟར་སྐྱེས་སམ།དེ་ལ་དམངས་གཏམ་རིང་མོ་དག་ལ་དགའ་ཞེན་དང་ཉན་སྤྲོ་ཅན་གྱི་རྩ་བ་ཚུགས་པའི་བློ་གསལ་དག་གི་ཞལ་ནས་སྙན་ངག་གི་སྡོང་པོ་སྐྱེ་བར་འགྱུར་ཏེ།དེ་ཡང་མྱོང་ཚོར་དང་ལྟ་ཚུལ།དད་པ་དང་བརྩེ་དུངས་སོགས་རྗོད་བྱེད་ངག་གི་ལམ་ནས་མཚོན་དགོས་པའི་འདོད་བློ་ཡོད་ལ།གཞན་གྱིས་བརྩམས་པའི་སྙན་ཚིག།དམངས་ཁྲོད་ནས་བྱུང་བའི་གླུ་གཞས།རྟོགས་ལྡན་གྱིས་བླངས་བའི་མགུར་དབྱངས་དག་ལས།ཚིག་གི་བརྗོད་སྟངས་དང་དོན་གྱི་མཚོན་ལུགས་སོགས་གཡར་ཏེ་བྱུང་བའི་མི་ཞིག་གི་རྩོམ་ཡིག་ཐོག་མ་དེ་ཚོ་ལ་སྙན་ངག་གི་སྡོང་པོ་ཟེར་ཞིང་།ས་བོན་གད་དེ་སྡོང་པོ་ཕྱི་རུ་མངོན་པའི་རང་བྱུང་གི་སྣང་ཚུལ་ཙམ་ཞིག་རེད།འོན་ཀྱང་ང་ཚོ་དགོན་སྡེའི་ནང་གི་སྙན་ངག་ལ་ལས་སྐལ་ཡག་པོ་ཞིག་གཏན་ནས་མི་གདའ་སྟེ།རྩོམ་འབྲི་བ་རྣམས་ཨ་གསར་ཆེ་དྲགས་པའམ།ཡང་ནས་ཡིད་ཚིམ་སླ་བའི་རྐྱེན་གྱིས།སྦྲུམ་མ་མངལ་ཤོར་གྱི་དཔེ་ལྟར་ཡིད་དུ་འོང་བའི་ལྗོན་བཟང་གང་དེའི་སྡོང་པོ་ཙམ་སྐྱེས་ནས་སྐམ་འགྲོ་ཡིན་འདུག་སྟེ།ཁ་ནས་སྙན་ངག་སྙན་ངག་ཟེར་མཁན་མང་ན་ཡང་།སྙན་ངག་རྒྱུན་བསྐྱངས་ནས་རང་མི་རིགས་ཀྱི་རྩོམ་རིག་གི་ལྷ་མོ་ལ་ཡིད་འོང་གི་མཛེས་རྒྱན་ལེགས་པོ་འཁྱོང་མཁན་གྱི་སྙན་ངག་པ་ཧ་ཅང་གི་མཐོང་དཀོན་པ་འདིའོ།།